**Lichess** eli **lichess.org**, **LIChess** tai **LiChess** (lausutaan *li-tšes*) on avoimen lähdekoodin onlineshakkisivusto. Nimi Lichess tulee englannin kielen sanoista ’live’/’light’ ("kevyt")/’libre’ ("vapaa") ja ’chess’ ("shakki"). Ranskalainen ohjelmoija Thibault Duplessis perusti Lichessin vuonna 2010.
Sivustoa voi käyttää monilla eri kielillä. Se on kokonaan vapaaehtoisten lahjoituksin kustannettu.

Suosio
------

Vuonna 2020 Lichess oli Alexan rankingissa maailman shakkisivustoista Chess.comin jälkeen toiseksi suosituin ja kaikista maailman internetsivustoista 1 150:nneksi suosituin. Vuonna 2020 Lichessin aktiivisena olevien pelaajien määrä vaihteli noin 20 000 pelaajasta noin 110 000 pelaajaan. Vuonna 2021 Lichessissä pelattiin päivittäin yli viisi miljoonaa peliä. Koronaviruspandemian aikana sivuston suosion kasvu on moninkertaistunut.

Ominaisuuksia
-------------

Sivuston lähdekoodi on kirjoitettu pääasiassa Scala-ohjelmointikielellä. Sivusto käyttää Glicko-2-vahvuuslukujärjestelmää, ja aloitusvahvuusluku on 1500. Lichessin eri aikakontrollit, joissa pelaajalle lasketaan erillinen vahvuusluku, ovat ultrabullet eli alle 30 sekunnin pelit; bullet eli alle 3 minuutin pelit; blitz eli alle 8 minuutin pelit; nopea eli alle 25 minuutin pelit ja klassinen eli yli 25 minuutin pelit. Sivustolla voi pelata myös onlinekirjeshakkia. Sivustolla voi pelata tavanomaisen shakin lisäksi kahdeksaa shakkivarianttia: Crazyhouse, Chess960, King of the Hill, Three-check, Antichess, Atomic, Horde ja Racing Kings. Lichess järjestää joka päivä kaikille avoimia turnauksia kaikissa aikakontrolleissa ja kaikissa varianteissa. Lichessissä on Stockfishin uusin versio, jolla voi analysoida pelejä ja itse luotuja tilanteita. Lichessissä voi myös ratkoa Lichessissä pelattujen pelien tilanteista otettuja taktiikkatehtäviä.
Lichessin sosiaalisiin ominaisuuksiin kuuluu foorumit, blogit, ja keskusteleminen yksityisesti muiden pelaajien/käyttäjien kanssa.

Kuvia
-----

* Lichessin logo ennen vuotta 2019.Lichessin logo ennen vuotta 2019.
* Bullet-peli käynnissäBullet-peli käynnissä
* Stockfish-analyysiStockfish-analyysi
* TaktiikkatehtäväTaktiikkatehtävä
* Esimerkki Lichess-käyttäjän profiilistaEsimerkki Lichess-käyttäjän profiilista

Katso myös
----------

* Chess.com

Lähteet
-------

1. ↑  Terms of Service *lichess.org*. Viitattu 19.9.2021. (englanniksi)
2. 1 2 3 4 5  About lichess.org *lichess.org*. Viitattu 19.9.2021. (englanniksi)
3. 1 2  Grenier, Frantz: Thibault Duplessis: "Un million de personnes se connectent tous les jours à Lichess et jouent plus de cinq millions de parties" *Journal Du Net*.  21.5.2021. Viitattu 19.9.2021. (ranskaksi)
4. 1 2 3  Usein kysyttyjä kysymyksiä *lichess.org*. Viitattu 19.9.2021.
5. ↑  Sullivan, Samuel: Ten Years of Chess Innovation *Medium*.  19.9.2020. Viitattu 19.9.2021. (englanniksi)
6. ↑  Lichess End of Year Update 2020 *lichess.org*. Viitattu 19.9.2021. (englanniksi)
7. ↑  Lichess variants *lichess.org*. Viitattu 19.9.2021. (englanniksi)
8. ↑  Turnaukset *lichess.org*. Viitattu 19.9.2021.
9. ↑  Analyysilauta *lichess.org*. Viitattu 19.9.2021.
10. ↑  Tehtävien aiheet *lichess.org*. Viitattu 19.9.2021.
11. ↑  Duplessis, Thibault: A new logo for Lichess *lichess.org*. Viitattu 19.9.2021. (englanniksi)